बोलीं- हैरान थी..सलमान की फिल्म मैं क्या करूंगी, स्क्रिप्ट पढ़कर खुशी हुई
Sultan 7th Year Anniversary - अली अब्बास जफर के डायरेक्शन में बनी फिल्म सुल्तान ने हाल ही में 7 साल पूरे कर लिए। फिल्म 6 जुलाई 2016 को थिएटर्स में रिलीज हुई थी, जिसने बॉक्स-ऑफिस पर कई रिकॉर्ड्स अपने नाम किए थे।
अली अब्बास जफर के डायरेक्शन में बनी फिल्म सुल्तान ने हाल ही में 7 साल पूरे कर लिए। फिल्म 6 जुलाई 2016 को थिएटर्स में रिलीज हुई थी, जिसने बॉक्स-ऑफिस पर कई रिकॉर्ड्स अपने नाम किए थे। फिल्म के प्रमोशन ने दौरान अनुष्का शर्मा ने खुलासा किया था कि वो ‘सुल्तान’ की स्क्रिप्ट पढ़ने से पहले डर रही थीं। उन्हें लग रहा था कि सलमान की फिल्म में उन्हें ज्यादा कुछ करने को नहीं मिलेगा। वो सलमान की फिल्म में भला क्या करेंगी। हालांकि, इसके ठीक उलट सुल्तान में अनुष्का के किरदार और उनकी एक्टिंग पसंद की गई।
7 साल पूरे होने पर अली अब्बास ने शेयर किया पोस्ट 
सुल्तान के 7 साल पूरे होने पर डायरेक्टर अली अब्बास जफर ने एक पोस्ट शेयर किया। जिसमें उन्होंने फिल्म से जुडे़ सभी लोगों और ऑडियंस को शुक्रिया कहा। ट्वीट में अली ने लिखा- सुल्तान के 7 साल...प्यार यूं ही बढ़ता रहे। टीम सुल्तान से जुडे़ सभी लोगों को शुक्रिया।
'स्क्रिप्ट पढ़ने से पहले फिल्म के बारे में कुछ नहीं पता था'- अनुष्का 
2016 में बॉलीवुड हंगामा को दिए इंटरव्यू में अनुष्का से पूछा गया था कि उन्हें इस फिल्म को साइन करने के लिए किस बात ने सबसे ज्यादा इम्प्रेस किया?
इस पर अनुष्का ने कहा- ‘ईमानदारी से बताऊं तो स्क्रिप्ट मिलने से पहले मुझे यह नहीं पता था कि यह किस तरह की फिल्म होगी। जैसा कि हम सब सोचते हैं, ठीक मैं भी वही सोच रही थी कि सलमान की फिल्म में मेरा क्या रोल होगा, मुझे क्या करना होगा? मैं वाकई डरी हुई थी, हालांकि मुझे उम्मीद थी कि आदित्य चोपड़ा मुझे कोई अच्छा किरदार ही ऑफर करेंगे।’
जब स्क्रिप्ट सुनी तो बहुत खुश हुई- अनुष्का
अनुष्का ने आगे कहा- आदित्य चोपड़ा मुझे लंबे समय से जानते हैं, इसलिए उम्मीद थी कि मुझे कुछ अच्छा ही मिलेगा। जब अली (अली अब्बास जफर) ने मुझे स्क्रिप्ट सुनाई तो मैं बहुत खुश हुई। मैं इस किरदार को करने में वाकई बहुत खुश थी। नरेशन के बाद मैंने अली के साथ फिल्म के बारे में गहराई से बात की और अपने किरदार के बारे में जाना।’
अनुष्का ने आरफा के किरादर को बताया खास 
अनुष्का ने आगे बताया था कि कैसे लोगों ने, खासकर महिलाओं ने उनके किरदार को खूब पसंद किया। अनुष्का ने कहा कि उन्हें कई लोगों ने बताया था कि कैसे कुछ पॉश आंटियां एक मल्टीप्लेक्स में उनके डायलॉग्स पर तालियां बजाने लगी थीं। एक्ट्रेस मानती हैं कि उनके इस किरदार से हर उम्र, हर वर्ग और हर जगह की महिलाएं खुद को रिलेट कर पाती हैं।
बता दें कि सुल्तान ने वल्डवाइड बॉक्स-ऑफिस पर 614.49 करोड़ का कलेक्शन किया था।